เงินฝากทะลักออมสินแสนล.‘แก้หนี้นอกระบบ’ออกฤทธิ์
ออมสินยิ้มร่า ผลิตภัณฑ์เงินฝากสลากฮอตฮิตติดลม
12 ก.ย. 2554

ออมสินยิ้มร่า ผลิตภัณฑ์เงินฝากสลากฮอตฮิตติดลม 
ยอดทะลักกว่า 1 แสนล้านบาท เจอพิษแก้หนี้เต็มเปา
นายเลอศักดิ์ จุลเทศ ผู้อำนวยการธนาคารออมสิน กล่าวว่า ผลิตภัณฑ์เงินฝาก 5 เดือน อัตราดอกเบี้ย 3.9% ที่เริ่มเปิดรับฝากมาตั้งแต่วันที่ 1 ก.ย. ได้รับความสนใจจากประชาชนผู้ฝากเงินเป็นอย่างมาก มีลูกค้าเข้ามาฝากเงินสูงมากเฉลี่ยวันละกว่า 1,000 ล้านบาท เนื่องจากเป็นผลิตภัณฑ์เงินฝากที่ให้ผลตอบแทนสูงกว่าปกติ และสามารถแข่งขันกับธนาคารพาณิชย์ได้
นายเลอศักดิ์ เชื่อว่าเมื่อครบกำหนดการรับฝากวันสุดท้าย 31 ต.ค.นี้ น่าจะมียอดเงินฝากสูงไม่น้อยกว่า 7 หมื่นล้านบาท
“หลังจากที่ธนาคารแห่งประเทศไทย (ธปท.) ได้มีการปรับขึ้นอัตราดอกเบี้ยนโยบายอีก 0.25% ธนาคารก็ได้มีการนำในส่วนนี้มาคำนวณเพิ่มเข้าไป และออกเป็นผลิตภัณฑ์ดังกล่าว ซึ่งก็เพื่อเป็นการตอบแทนลูกค้าของธนาคารเองด้วย” นายเลอศักดิ์ กล่าว
นายเลอศักดิ์ กล่าวอีกว่า ในส่วนของสลากออมสินพิเศษ อายุ 3 ปี ที่รับฝากหน่วยละ 50 บาท ที่เริ่มขายมาตั้งแต่วันที่ 18 ก.ค. ก็มีลูกค้าซื้อสลากรวมกันถึงวันละ 1,300-1,400 ล้านบาท โดยจนถึงปัจจุบันมียอดซื้อเข้ามาแล้วทั้งสิ้น 4.5 หมื่นล้านบาท 
“เฉพาะ 2 ส่วนนี้ยอดเงินฝากของธนาคารก็เพิ่มไปกว่า 1 แสนล้านบาทแล้ว หลังจากนี้ไปธนาคารออมสินจะพยายามออกผลิตภัณฑ์ที่ให้ผลตอบแทนสูงกว่าให้แก่ลูกค้าออกมาอย่างต่อเนื่อง” ผู้บริหารธนาคารออมสิน กล่าว
นายเลอศักดิ์ ยังกล่าวถึงนโยบายพักหนี้รายละไม่เกิน 5 แสนบาทของรัฐบาลนั้น ทางธนาคารได้เตรียมข้อมูลลูกค้าที่เป็นหนี้เสียรายละไม่เกิน 5 แสนบาท ซึ่งมีจำนวน 1 แสนราย คิดเป็นมูลหนี้ประมาณ 1 หมื่นล้านบาท ส่วนรายละเอียดเงื่อนไขการพักหนี้ทั้งหมดนั้นจะต้องรอความชัดเจนจากรัฐบาลและ รมว.คลัง อีกครั้ง
สำหรับนโยบายการปรับโครงสร้างหนี้บัตรเครดิตมีคนเข้ามาใช้บริการจำนวนไม่มาก และยังไม่พบหนี้เสีย
ขณะที่การรับรีไฟแนนซ์หนี้นอกระบบมีผู้มาเข้าโครงการทั้งสิ้น 1 แสนราย คิดเป็นมูลหนี้กว่า 3,000 ล้านบาท และเป็นหนี้เสีย 14% เนื่องจากลูกหนี้คิดว่ารัฐบาลจะยกหนี้ให้จึงไม่ยอมมาชำระหนี้ ซึ่งในส่วนนี้คงต้องหาวิธีการแก้ไขกันต่อไป